b'\n_START_ARTICLE_\nKasr ibn Vardan\n_START_PARAGRAPH_\nKasr ibn Vardan (arabsko \xd9\x82\xd8\xb5\xd8\xb1 \xd8\xa3\xd8\xa8\xd9\x86 \xd9\x88\xd8\xb1\xd8\xaf\xd8\xa7\xd9\x86) je grajski kompleks iz 6. stoletja, ki stoji v sirski pu\xc5\xa1\xc4\x8davi, pribli\xc5\xbeno 60\xc2\xa0km severovzhodno od Hame._NEWLINE_Kompleks, ki ga sestavljajo pala\xc4\x8da, cerkev in ve\xc4\x8d voja\xc5\xa1nic, je v 6. stoletju dal postaviti bizantinski cesar Justinijan I. kot del utrjene linije (skupaj z Rasafo in Halabijo), ki je Bizantinsko cesarstvo branila pred vpadi Perzijcev. Zgrajen je v za Sirijo edinstvenem slogu, \xc2\xbbuvo\xc5\xbeenem\xc2\xab\xc2\xa0naravnost iz Konstantinopla. Verjetno so ga izbrali zato, da bi tudi tako naredili vtis na lokalna beduinska plemena in si jih la\xc5\xbeje podredili. Tudi gradbeni material so pripeljali od drugod. Bazalt izvira iz oddaljenih kamnolomov severno in ju\xc5\xbeno od kraja, marmornati stebri s kapitlji pa domnevno iz Apameje._NEWLINE_Od voja\xc5\xa1nic se do danes ni ohranilo ni\xc4\x8d. Najbolj ohranjen del pala\xc4\x8de, ki je verjetno bila tudi rezidenca lokalnega guvernerja, je ju\xc5\xbeno pro\xc4\x8delje z izmeni\xc4\x8dnimi progami \xc4\x8drnega bazalta in rumenih opek. Dobro so \xc5\xa1e ohranjeni ostanki hlevov severno od notranjega dvori\xc5\xa1\xc4\x8da ter manj\xc5\xa1ega kopali\xc5\xa1\xc4\x8da vzhodno od dvori\xc5\xa1\xc4\x8da. Med zanimivostmi velja omeniti \xc5\xa1e to, da je vsak prostor imel kamen z izklesanim simbolom, ki je ozna\xc4\x8deval namembnost tega prostora._NEWLINE_Zahodno, v neposredni bli\xc5\xbeini pala\xc4\x8de, stoji nekoliko manj\xc5\xa1a cerkev s podobno arhitekturo. Je kvadratne oblike z osrednjo ladjo in dvema stranskima hodnikoma. Prvotno je bila pokrita z veliko kupolo, od katere so se do danes ohranili le ostanki nosilnih sferi\xc4\x8dnih trikotnikov. Kljub vsemu slu\xc5\xbei kot dober pokazatelj zgodnje bizantinske tehnike gradnje kupol._NEWLINE_Cerkev je bila na treh stranicah obdana z galerijami (ohranili sta se le severna in ju\xc5\xbena), ki so bile namenjene \xc5\xbeenskam. \xc4\x8cetrta stranica se je zaklju\xc4\x8dila s tipi\xc4\x8dno bizantinsko polkro\xc5\xbeno in polkupolasto apsido.'